CONRADUS DE EBRACH

SERMON-P3

Flumen Dei repletum est aquis, Psalmo 64. Dulcissimum Sancti Spiritus organum beatus BERNARDUS, pater, abbas, et doctor egregius amiratus, magnum mysterium et admirabile deificae incarnationis sacramentum, quia Fons sapientiae Verbum Dei in excelsis ex fecunditate paternae plenitudinis aeternaliter staturiens\* egressus de loco voluptatis temporaliter ascendebat de terra ut universam eius superficiem honorare gratiae caelestis irrigaret, omnibusque sitientibus salutem aquas largiflue proprivaret\* salutares, in quodam sermone sic cum admiratione dicebat: "O nativitas illibata sanctitate, honorabilis mundo, amabilis hominibus collati beneficii magnitudine, inestimabilis et angelis sacri profunditate mysterii imperscrutabilis, et in his omnibus admirabilis singulari excellentia novitatis, ut pote quia nec primam similem visa est, nec habere sequentem" – haec BERNARDUS.

 Ex quibus ortus temporalis fontis salvifici fructus et benignitas Salvatoris nostri Dei, scilicet multiplici plenitudine describitur copiosa, nec mirum, quia apud ipsum fontem vitae est misericordia et copiosa et apud eum redemptio. Ille, inquam, est fons et gratiarum fluvius Qui aeternaliter genitus in gloria Dei Patris temporaliter animatum corpus sumens in alveolo nasci dignatus est Virginis Matris, ut scilicet inundantibus aquis humanae redemptionis ruptis caeli characteribus humanae fragilitatis archa veheretur in sublime. O canale aureum, per quod salutem omnium fons aquae profluxit salientis in vitam aeternam! O nobile riparium, per quod fluxit humanae flumen reconciliationis et lavatorium! O speciale Spiritus Sancti sacrarium, in quo Pater caelestis thesaurum collocavit caelestium gratiarum! O feminam plenam et summe plenam gratia, de cuius plenitudinis exundantia respersa est et reviviscit omnis creatura! O feminam, per quam secundum venerabilem ANSELMUM elevata renovantur, inferna\* remediantur, homines salvantur, angeli regulantur seu reguntur! O sanctum sanctorum, quod Ipse summus sacerdos et sanctorum sanctus semel in anno benignitatis suae pro nostra omniumque salute introivit, Qui Se Ipsum exinanivit formam servi accipiens, factus Ipse hostia et sacrificium pro peccatis! O admirabile convitium, quo simul in unum dives et pauper, Deus et homo, sublimis et humilis, supercaelestis sapientie disponente MAGISTRO convenerunt, quo misericordia et veritas sibi obviaverunt et iustitia et pax relictis\* osculis osculantur!

 Ecce Dominus ascendet super nubem levem et ingredietur Aegyptum et movebuntur simulacra Aegypti a facie eius, Isaiae 19. Haec sunt aquae torrentis Spiritus et divini fluminis rivuli, de quibus Magister in hoc tertio libro tractat ad plenum, de quibus dicitur per prophetam: Veniet ambulans super aquas redemptionis nostrae. Et ideo quantum ad istum tertium rivulum fluminis divinarum *Sententiarum* MAGISTRI PETRI concludere possumus quod ipsum est plenum aquis. Flumen igitur Dei repletum est aquis etc.

 In quibus verbis resumendo divisionem factam in primo principio quatuor secundum materias quatuor librorum innuuntur. [O 95rb] Primum est immensae divinitatis mira profunditas ac generatio inenarrabilis summi Genitoris, ubi emanat personarum pluralitas in unica et supersimplici essentia, quod notatur ibi: Flumen, de quo dixi in primo.

 Secundum est creatae entitatis lata universitas atque plasmatio inenarrabilis almi Conditoris quomodo fluit multitudo creaturarum ab ideali relucentia, quod notatur ibi: Dei, de quo dixi in secundo.

 Tertium est incarnati numinis nova nativitas\* et adventatio Christi Redemptoris, ubi veneremur unionem difformium naturarum in unita subsistentia quae facta est in temporis completa crescentia, quod notatur cum dicitur repletum est. Et de hoc agendum est specialiter in isto tertio.

 Quartum est sauciati hominis restituta sanitas, appropinquatio amabilis Dei Salvatoris, ubi amplectemur profusionem excellentem gratiarum in spiritali\* renascentia, de quo dicendum est in quarto.

 Duobus primis rivulis huius divini fluminis sacri flaminis vento misericorditer impellente taliter qualiter transfretatis, ad tertium huius sacri fluminis Sententiarum abyssum summi ductu Naucleri navigium applicabo, qui est de admirabili sanctae incarnationis mysterio, quod in plenitudine temporis et complemento completum est. Et ideo dicitur in verbis praemissis. Unde Apostolus: Ubi venit plenitudo temporis, misit Deus Filiu suum simul factum de muliere, factum sub lege, ut eos qui sub lege erant redimeret, ad Galatas 4. Bene igitur dicitur pro materia huius tertii: repletum est. Sicut enim ex diversis Sacrae Scripturae testimoniis reperimus in hac benedicta declaratione fluminis pacifici, puta Filii Dei, qui olim per prophetam Isaiam 66 dixit: Declino in eos ut flumen torrens et ut torrens inundans gloriae. Repletum est primo caelum singulari laetitia, repleta est terra divina misericordia et iustitia, ad Ephesios 4: Ihesus Christus, qui descendit, Ipse est qui ascendit ut adimpeat omnia. Repleta est beata Christi anima gloria et virtutibus. Repleta est Virgo puerpera gratia et benedictionibus. Et de his agitur ab initio huius tertii usque ad distinctionem 19 exclusive.

 Repleta denique fuit caro Christi voluibus et passionibus. Repleta etiam est tota nostra assumpta tristitiis et usque ad mortem doloribus et cruciatibus, de qua repletione agitur a distinctione 19 usque ad 23am exclusive.

 Repleta est etiam Christi sponsa Ecclesia donis virtutum spiritualibus, de quibus agitur a 23a distinctione usque ad 37am.

 Repleta est ultimo\* politia ecclesiastica seu catholica praeceptis salutaribus ac iustis legibus, de quibus agitur a distinctione 37 usque ad finem libri.

 Bene igitur dicitur repletum est flumen Dei, scilicet flumen pacis homo Christus, in quo est omnis gratiae plenitudo. Nam in Christo sunt thesauri sapientiae et scientiae Dei absconditi, teste Apostolo. Unde merito omnes de plenitudine eius accipiant. Hauriamus igitur, dilectissimi, nunc de plenitudine Eius in praesenti, gratiam pro gratia, ut in futuro inebriemur ubertate domus Eius et de torrente voluptatis Eius potare mereamur in gloria etc.